text: Esbjergs ishockeydrenge slog Rødovre ud på et kvarter
  06 februar 2017 kl. 20.27
  Esbjerg Energys canadiere scorede hele syv gange på 15 minutter i anden periode, da Rødovre Mighty Bulls blev slået 8-2.
  Ishockeymestrene fra Esbjerg Energy slog mandag på udebane Rødovre Mighty Bulls 8-2 i en bemærkelsesværdig kamp.
  De vestjyske gæster gik nemlig mål-amok i et kvarter med hele syv scoringer.
  Efter en rolig indledning på kampen åbnede Brock Nixon målfesten godt fire minutter inde i anden periode med scoringen til 1-0.
  14 minutter og 18 sekunder senere havde Esbjerg udbygget føringen til 7-1.
  Canadiske Brock Nixon scorede yderligere to gange og fik desuden selskab af landsmændene Tyler Fiddler, Ryan Martindale og Kodie Curran på måltavlen.
  Undervejs udlignede russeren Andrei Chistyakov til 1-1 for Rødovre.
  I tredje periode var der igen kommet lidt ro på spillet. Det lykkedes dog de to mandskaber at score yderligere en gang hver.
  Chistyakov reducerede til 2-7 for Rødovre, inden Sune Hjulmand cementerede gæsternes sejr.
  Esbjerg indtager Metal Ligaens ottendeplads med 63 point. Rødovre har 35 point på niendepladsen. De otte bedste hold går videre til slutspillet.
  